Fil-jiem li għaddew Julie Pomorski rritornat fix-xena mużikali lokali, din id-darba bħala kantawriċi permezz tas-silta Ar'Int! Fi kliem Julie, Ar'Int! "mhi miktuba għal ħadd partikolari, iżda ħassejt li kelli noħloq persuna li ħafna jistgħu jirrelataw magħha, persuna li tgħaddi minn episodju fejn tingidem minn xi ħadd li tkun mingħalhja bniet relazzjoni intima". Il-kantawtriċi tkompli żżid li l-kanzunetta ilha "miktuba madwar 3 snin iżda nħoss li l-messaġġ jibqa' kurrenti, jgħaddu kemm jgħaddu s-snin". Imwielda fit-13 ta' Novembru tal-1987, Julie Pomorski żgur li m'għandha bżonn ebda introduzzjoni fix-xena tal-ispettaklu. Wara li għexet il-parti kbira ta' ħajjitha fuq il-palk, fi studjo tat-televixin jew inkella fi studjo tal-kant, illum il-ġurnata, hija wkoll għalliema tal-vuċi fi ħdan VocalBooth Studios, fejn l-irwol tagħha huwa li tipprepara lill-kantanti t'għada. Dawn l-aħħar snin Julie tgħid li ilha ttella' u tniżżel il-possibilita' li tippubblika xi materjal oriġinali u proprju issa fl-2021, ddeċidiet li issa ċ-ċans. Ar'Int! fuq kliem u mużika tagħha stess mgħejuna minn Conrad Dimech ta' Blacklight Studios. Ar'Int!, l-ewwel kanzunetta oriġinali mill-vuċi ta' Julie Pomorski minn Ħolqa, li biha hija ħadet sehem fil-festival L-Għanja tal-Poplu 2017, hija akkumpanjata minn filmat mużikali ffilmjat minn Three Wise Men. Dan il-filmat jagħti ħafna kulur lill-kanzunetta, u mhux biss għax hemm fjuri ta' kull kulur, iżda għax jirnexxielu jagħti dimensjoni oħra. Inħeġġiġkom biex tarawh! Ar'Int! hija disponibbli biex tindaqq jew tinxtara fuq il-pjattaformi ewlenin tal-mużika diġitali fosthom: Spotify, Deezer, Google Play, Amazon and iTunes grazzi għall-kumpanija tad-distribuzzjoni internazzjonali CAP-Sounds . Ritratt provdut minn Ironic PR Dan it-tagħrif twassal minn Ironic PR & Artist Management.